Trebuie doar o bună cunoaștere a subiectului și determinarea de a afla adevărul pentru ca un politician să rămână fără replică sau să fie făcut să se bâlbâie înșirând justificări. Este ceea ce s-a întâmplat cu liderul PSD Satu Mare în timpul unui interviu prin telefon la Digi24, după publicarea filmului care dovedește felul în care baronii locali înțeleg să facă campanie electorală.

Mircea Govor, preşedintele PSD Satu Mare și vicepreședinte CJ, a fost surprins într-o înregistrare publicată de Gândul.info în timp ce-şi ameninţa colegii de partid că vor avea de suferit dacă premierul Victor Ponta nu câştigă alegerile prezidenţiale. După publicarea înregistrării, DNA Oradea s-a autosesizat și a demarat o anchetă privind amenințările baronului PSD de Satu Mare. Mircea Govor este investigat pentru infracţiunea de "folosire a influenţei în scopul obţinerii pentru sine sau pentru altul de bani sau alte foloase necuvenite prev. de art. 13 din Legea 78/2000 modificată", potrivit procurorilor.

Vă prezentăm, mai jos, înregistrarea discuției dintre Mircea Govor și jurnalista Digi24 Alice Iacobescu.